Sébastien Buemi

Sébastien Buemi (sündinud 31. oktoobril 1988) on Šveitsi vormelisõitja. Tema nõbu Natacha Gachnang on samuti vormelisõitja. Neil on ühine treener, Natacha isa. Buemi alustas kardisõitjana. Seejärel lülitus ta Vormel BMW sarja. 2004 ei võitnud ta 20 sõidust küll ühtki, kuid võitis 2 kvalifikatsiooni ja sõitis 2 etapil kiireima ringi ning oli kokkuvõttes 3. 2005 võitis ta 7 etappi 20-st, oli 6 korda teine ja 3 korda kolmas. Veel enne viimast etappi oli ta Nico Hülkenbergi ees liider, kuid jäi viimases sõidus kolmandaks, Hülkenberg võitis ja tuli Vormel BMW meistriks. Natacha Gachnang oli 6. 2006 sõitis Buemi Vormel 3 eurosarjas. 20 etapist sai Buemi esimese, teise, kolmanda, neljanda ja viienda koha, kuid muud tuli sinna kõrvale vähe ning kokku jäi Buemi 31 punktiga 12. kohale (2. Sebastian Vettel, 8. Kamui Kobayashi ilma etapivõiduta ja 13. Romain Grosjean). Buemi jäi alla ka oma meeskonnakaaslasele Jonathan Summertonile, kes oli 9. Meeskondlikult saavutati 4. koht. Kuid midagi Buemis oli: ta sõitis 6 korda kiireima ringi, rohkem kui keegi teine (Vettel 5, Kobayashi 1 kord). Natacha Gachnangi parimaks kohaks etapilt jäi 10. ja lõppkohaks hooajal 24. Samal aastal sõitis Buemi Vormel Renault' Põhja-Euroopa karikavõistlustel, osaledes küll 16 etapist ainult pooltel, kuid sõites muljetavaldavalt: 2 etapivõitu, 3 teist ja 1 kolmas koht, 1 kvalifikatsioonivõit ja 1 kiireim ring. Kokkuvõttes 7. koht (Sten Pentus oli 30.). Veel osales ta sel aastal Vormel Renault' 2.0 sarjas 6 etapil 14-st. 1 etapi ta katkestas, kõigil ülejäänutel sai punktikohale 10 hulka, 1 etapi isegi võitis. Kokkuvõttes 11. koht. Tema meeskonnakaaslane Filipe Albuquerque sai napi võidu, kuid meeskondlikult tuli leppida 3. kohaga. Jaime Alguersuari sõitis kõik etapid, aga oli Buemi selja taga 12. 2006.–2007. aastal osales Buemi A1 Grand Prix sarjas, kus iga riiki esindab igal etapil 1 sportlane. Šveitsi esindas 22 etapist 12-l Buemi ja tegi seda stabiilselt: esikolmikusse ei tulnud, kuid halvim koht oli 10. 6 etapil sõitis Šveitsi eest Neel Jani, kes ühel etapil võitis nii kvalifikatsiooni kui põhisõidu. Kokku oli Šveits 8., kusjuures 5. koht jäi käeulatusse: 2 etapil ei sõitnud Jani ega Buemi ja sealt jäid punktid tulemata. Nico Hülkenberg tõi Saksamaale kindla võidu. 2007. aasta Vormel 3 eurosari kulges Buemile paremini kui eelmisel aastal. 3 etapivõitu, 5 teist ja 4 kolmandat kohta andsid 2 kvalifikatsioonivõidu ja 4 kiireima ringi juures teise koha Romain Grosjeani järel ning Nico Hülkenbergi ja Kamui Kobayashi ees. Buemi meeskonnakaaslane oli alles 15., mistõttu meeskondlikult jäädi 3. kohale. Kiireimate ringide arvestuses polnud Buemi enam parim, vaid jagas teist kohta, Grosjean sõitis 7 kiireimat ringi. Sel aastal sõitis Buemi kaasa ka pool GP2 sarja: 11 etappi 21-st. Sealjuures õnnestus jälle 2 korda sõita kiireim ring, ehkki need etapid lõpetas ta vastavalt 17. ja 20. kohaga. Parimateks kohtadeks jäid kaks 7. kohta, hooaja kokkuvõttes oli ta 21. Sarja võitis Timo Glock Lucas di Grassi ja Giorgio Pantano ees, Bruno Senna oli 8. ja Vitali Petrov 13. Buemi ei suutnud oma meeskonnakaaslasele di Grassile palju tuge pakkuda, kuid meeskondlik 2. koht saadi. 2008 sõitis Buemi GP2 Aasia sarjas. 10 etapist võitis ta 1 ja sõitis korra kiireima ringi ning lisas sinna 4 teist kohta 4 viimaselt etapilt. Tegelikult lõpetas Buemi ka võidetud sõidu teisena, kuid hiljem võitja diskvalifitseeriti valede rehvide kasutamise tõttu. Buemi sai sarjas teise koha, sest Grosjean oli 4 etapivõidu ja 4 kiireima ringiga kõigist üle, lisaks võitis ta kõik kvalifikatsioonid peale ühe. Vitali Petrov oli 3., Bruno Senna 5. ja Kamui Kobayashi 6. Meeskondlikult sai Buemi samuti teise koha. Sel aastal osales ta GP2 põhisarjas kõigil etappidel. 20 etapist tuli 2 võitu, 1 teine ja 2 kolmandat kohta, 1 kiireim ring ja kokku 6. koht. Sarja võitis Giorgio Pantano Bruno Senna, Lucas di Grassi ja Romain Grosjeani ees. Petrov oli 7. ja Kobatashi 16. (mõlemale jätkus ka etapivõite), aga Marko Asmer ei suutnud ainsalgi etapil esikümnesse sõita. Meeskonnakaaslastest polnud Buemil palju abi, mistõttu ka meeskondlikult jäi ta 6. kohale. Sébastien Buemi liitus Vormel 1 sarjaga 2009. aasta hooajal ja sõitis hooaja Toro Rosso meeskonnas. Toro Rosso endine liider Sebastian Vettel oli läinud paremasse meeskonda Red Bull ja meeskonna senise teise sõitja Sébastien Bourdais' kõrvale palgati Buemi. Kohe oma elu esimesel Vormel 1 etapil saavutas ta 7. kohaga 2 punkti (Bourdais oli 8.). Pärast 9 etappi oli Buemi toonud Toro Rossole 3 ja Bourdais 2 punkti, kuid üldiselt olid Bourdais' tulemused paremad, sest Buemi paremuselt kolmas tulemus oli 15. koht ja sellest oli Bourdais alati paremini sõitnud, kui vaid lõpetas. Sellepärast tuli lepingu lõpetamine Bourdais'ga üllatusena. Bourdais ei sõitnud halvasti ka eelmise hooajaga võrreldes (siis 4 punkti). Tema asemele palgati Jaime Alguersuari, kes aga katkestas enam kui pooled sõidud ja kelle parimaks tulemuseks jäi 14. koht. Nii oli Buemi ootamatult saanud meeskonna liidriks, ta sõitis hooaja lõpus veel kaks korda punktikohale ja tuli hooaja kokkuvõttes 6 punktiga 16. kohale. Meeskondlikult oli Toro Rosso viimane, 10. 2010. aasta hooajal sõidavad Toro Rossos Buemi ja Alguersuari.